Hondjie gered ná kinders haar martelKiara, die babahondjie wat deur die kinders in ‘n informele nedersetting digby Bloemfontein gemartel is (Foto: Bloemfontein SPCA, Facebook) “Dit is ondenkbaar dat sy nog leef ná die marteling wat sy moes verduur.” Só vertel Duan Matthee, inspekteur by die Dierebeskermingsvereniging (DBV) in Bloemfontein, nadat lede van dié DBV Saterdag ’n jong hondjie gered het wat glo deur ’n groep kinders gemartel is. Die hondjie is ongeveer ses maande oud en was erg vermink. Haar een poot moes geamputeer word weens die ernstige beserings wat sy opgedoen het. Die DBV het Saterdag laatmiddag ’n oproep van ’n bejaarde vrou ontvang dat dié hond, wat intussen Kiara gedoop is, deur ’n groep kinders in ’n informele nedersetting digby Bloemfontein gemartel word. Die vrou vertel dat sy die hondjie sedert die vroeë oggendure hoor huil het. Sy kon egter eers later die DBV kontak aangesien sy eers moes wag vir haar man om tuis te kom sodat sy sy foon kon gebruik. Matthee sê die vrou kon uit haar venster sien hoe ’n groep kinders Kiara op die grond sleep en skop. “Sy het vir die kinders geskree om op te hou, maar hulle het net vir haar gelag. Kiara se een been moes intussen geamputeer word (Foto: Bloemfontein SPCA, Facebook) “Volgens die vrou het Kiara probeer opstaan, maar die kinders het haar in die lug geskop asof sy ŉ sokkerbal was. Hoe meer sy vir hulle geskree het om op te hou, hoe meer het hulle gelag en Kiara verder met ŉ stok gemartel deur dit in haar keel te probeer afdruk.” Volgens die vrou het die kinders belangstelling verloor toe die hondjie te swak word om op te staan. “Hulle het die hond toe blykbaar opgetel en in ’n asblik gegooi. Soos vullis,” vertel Matthee. Die vrou het die DBV gekontak net nadat haar man tuis gekom het. “Ons het onmiddellik gereageer en na Kiara gaan soek. Toe ons haar vind, het sy haar kop opgelig en haar stert begin swaai. Dis ŉ wonderwerk dat sy nog haar stert kon swaai. ” Volgens Matthee is dit nie seker waar die hondjie vandaan kom nie. Hy sê hulle kon ook nie die groep kinders opspoor nie. Die vrou gaan die DBV laat weet sodra sy die groep kinders weer sien. “Sy was net ŉ weerlose hondjie in die verkeerde hande wat nie haarself kon verdedig nie. Geen hond behoort ooit hierdie tipe pyn en marteling te ervaar nie.” Hy sê dit is ook skokkend dat sulke jong kinders verantwoordelik is vir Kiara se lyding. Kiara is na die DBV se veearts geneem vir mediese behandeling. Sy was ernstig beseer en het verskeie beenfrakture opgedoen. Haar bek was aan die binnekant stukkend. Dit kon moontlik wees weens die stok wat die kinders by haar keel probeer afdruk het. Haar een poot is ook intussen geamputeer. Die DBV het die publiek vir skenings gevra om vir Kiara se mediese behandeling en operasies, wat nagenoeg R 8 000 gaan beloop, te help betaal. Klik hier vir meer inligting oor hoe om te help.